Новалис
Рудничар

Превод от немски: Георги Мицков, —

chitanka.info

Той е владетел на земята

и в тъмните й глъбини,

дълбоко някъде в недрата,

забравя тежките си дни.

Строежа таен той разбира

на твърдите й канари,

в галериите се провира

и там копае и твори.

Той е обвързан здраво с нея

и скрито й е доверен,

тя го разпалва и владее

и от любов е запленен.

Във нея всеки ден се вглежда

със по-нарастваща любов,

не жали сили и надежда,

че тя е неговия зов.

Той може всичко да я пита,

да му разказва може тя

за най-великите събития,

що станали са в древността.

Тук праистория свещена

облъхва го със ведрина

и в тия бездни неизменно

го милва вечна светлина.

По нови пътища минава

без колебание и смут,

земята щедро го дарява —

щастлив да бъде в своя труд.

Помагат му дори водите —

нагоре винаги текат,

безброй съкровища в скалите

му се разкриват и блестят.

Той злато и сребро изравя

безспир за своя властелин,

с елмази чудни украсява

корона, скиптър, балдахин.

Ръка протегне ли му царя,

поема я смирен на вид —

но той не храни в него вяра,

той в бедността си е честит.

И нека долу в низините

да водят разпри за имот,

той ще остане в планините

спокоен в скромния живот.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.